

LĒMUMS

Ādažos, Ādažu novadā

2024. gada 25. jūlijā **Nr. 289**

**Par servitūta līgumu noslēgšanu ar AS “Latvijas valsts meži”**

Ādažu novada pašvaldības dome izskatīja AS “Latvijas valsts meži” (reģistrācijas numurs 40003466281, juridiskā adrese: Vaiņodes iela 1, Rīga, LV-1004 (turpmāk – LVM)) iesniegumu (25.04.2024. reģistrēts pašvaldības aģentūras “Carnikavas komunālserviss” (turpmāk – Aģentūra) lietvedībā ar Nr. 01-4/24/611 (turpmāk – iesniegums)) par pazemes ūdeņu novērošanas urbumu tīkla papildināšanu.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Aģentūra 27.03.2024. nosūtīja LVM vēstuli Nr. 01-6/24/412 par pazemes ūdeņu novērojumu urbumu tīkla papildināšanu, norādot, ka urbumu tīkla papildināšana ir nepieciešama, lai izpildītu pazemes ūdeņu atradnes (ūdensgūtnes) “Carnikava” hidroģeoloģiskai papildizpētei izsniegtās zemes dzīļu izmantošanas licences Nr. AP24ZD0049 nosacījumus, t.i., ūdensgūtnes tuvākajā apkārtnē, zemes īpašuma (kadastra apzīmējuma Nr. 8052 004 0704) robežās nepieciešama trīs papildus izpētes urbumu ierīkošana un novērošanas (monitoringa) akas ierīkošanu katrā no tiem. Aģentūra lūdza LVM saskaņot urbšanas un aku ierīkošanas darbus.
2. LVM savā iesniegumā konceptuāli atbalstīja ūdensgūtnes “Carnikava” pazemes ūdeņu novērošanas urbumu tīkla papildināšanu, un aicināja noslēgt servitūta līgumu par hidroģeoloģisko urbumu ierīkošanu un lietošanu. Pirms līguma noslēgšanas Aģentūrai tika lūgts iesniegt ūdens līmeņa monitorēšanas darbu programmu un zemes dzīļu izmantošanas licenci monitoringa veikšanai. Aģentūra iesniedza pieprasītos dokumentus 14.05.2024. (reģ. Nr.01-6/24/635).
3. LVM valdījumā ir nekustamais īpašums “Valsts mežs 8052” Ādažu novada Carnikavas pagastā, kadastra Nr. 80520010055, ar tā sastāvā esošām zemes vienībām ar kadastra apzīmējumiem 80520040704, 80520040762, 80520051290 un 80520060734. Īpašuma tiesības uz minēto nekustamo īpašumu ierakstītas Rīgas rajona tiesas Carnikavas pagasta zemesgrāmatas nodalījumā Nr.100000463992 uz valsts vārda Latvijas Republikas Zemkopības ministrijas personā (turpmāk – Kalpojošais nekustamais īpašums).
4. LVM tiesības rīkoties ar Kalpojošo nekustamo īpašumu pamatotas ar Zemkopības ministrijas 25.06.2020. pilnvaru Nr.8.7-5e/1365/2020.
5. Starp Kalpojošā nekustamā īpašuma valdītāju un Carnikavas pagasta padomi 2005. gada 7. februārī tika noslēgts līgums par reālservitūta nodibināšanu Nr. 5.8.-1.1/12499/05/13, par labu zemes gabalam Dārznieku iela 5, kadastra Nr.80520040597 (turpmāk – Līgums Nr.1), saskaņā ar kuru Carnikavas pagasta padome, realizējot projektu “Monitoringa urbumu ierīkošana ūdensgūtnes aptveres zonā”, ierīkoja 5 (piecus) gruntsūdens kontroles urbumus Kalpojošajā nekustamajā īpašumā.
6. Atbilstoši starp Kalpojošā nekustamā īpašuma valdītāju un Carnikavas novada domi 2012. gada 29. oktobrī noslēgto papildvienošanos Nr. 5.8-1.1/001s/150/11/64/5 par grozījumiem 31.03.2011. līgumā Nr. 5.8-1.1/001s/150/11/64 par reālservitūta nodibināšanu nosacījumiem (turpmāk – Līgums Nr.2), tika ierīkoti 2 (divi) gruntsūdens kontroles urbumi Kalpojošajā nekustamajā īpašumā.
7. Noslēdzot jaunu līgumu par reālservitūta nodibināšanu, LVM piedāvā pārņemt Līguma Nr.1 un Līguma Nr.2 saistības, hidroģeoloģiskajai izpētei ierīkojot, lietojot un uzturot gruntsūdeņu monitoringa sistēmu Kalpojošajā nekustamajā īpašumā, kas kopā sastāv no 10 (desmit) hidroģeoloģiskiem urbumiem – gruntsūdens novērošanas akām.
8. Civillikums nosaka:
   1. 1231. pants - servitūtus cita starpā nodibina ar līgumu;
   2. 1232. pants - tikai īpašnieks ar līgumu var iegūt nekustamam īpašumam par labu servitūtu vai arī viņu ar to apgrūtināt;
   3. 1235. pants - no servitūta izrietošā lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemesgrāmatās; līdz tam laikam viņu starpā pastāv vienīgi personiska saistība, kuras ierakstīšanu zemesgrāmatās var tomēr prasīt katra puse, ja vien izpildīti visi citi servitūtam nepieciešamie noteikumi;
   4. 1151. pants - ja servitūta izlietošanai vajadzīgs uzturēt un izlabot kalpojošo lietu, tad tas jādara servitūta izlietotājam.

Izvērtējot iesniegumu kopsakarā ar lietas faktiskajiem apstākļiem un tiesību normām, pašvaldība secina, ka realizējot autonomās funkcijas izpildi – ūdenssaimniecības pakalpojumu organizēšanu iedzīvotājiem, un, izpildot Valsts vides dienesta prasības ūdensgūtnes “Carnikava” hidroģeoloģiskajai izpētei, nepieciešams ierīkot, papildināt, lietot un uzturēt ūdensgūtnes “Carnikava” gruntsūdeņu monitoringa sistēmu Kalpojošajā nekustamajā īpašumā, ierīkojot 3 (trīs) papildu hidroģeoloģiskos urbumus, noslēdzot līgumu par personālservitūta nodibināšanu.

Pamatojoties uz Pašvaldību likuma 10. panta pirmās daļas 16. punktu un 73. panta ceturto daļu, Civillikuma 1130., 1141., 1143. un 1144. pantu, kā arī Finanšu komitejas 17.07.2024. atzinumu, Ādažu novada pašvaldības dome

**NOLEMJ:**

1. Noslēgt ar AS “Latvijas valsts meži” (reģistrācijas numurs 40003466281, juridiskā adrese: Vaiņodes iela 1, Rīga, LV-1004) līgumu par personālservitūta nodibināšanu uz nekustamā īpašuma “Valsts mežs 8052” Ādažu novada Carnikavas pagastā, kadastra Nr. 80520010055 sastāvā esošām zemes vienībām ar kadastra apzīmējumiem 80520040704, 80520040762, 80520051290 un 80520060734 gruntsūdens kontroles urbumu ierīkošanai, lietošanai un uzturēšanai ūdensgūtnes “Carnikava” gruntsūdeņu monitoringa sistēmas darbības nodrošināšanai (hidroģeoloģisko urbumu izvietojuma shēma – 1. pielikumā, hidroģeoloģisko urbumu koordinātas - 2. pielikumā).
2. Centrālās pārvaldes Juridiskajai un iepirkumu nodaļai 30 dienu laikā no šī lēmuma pieņemšanas sagatavot parakstīšanai 1. punktā noteiktā līguma projektu.
3. Ādažu novada pašvaldības domes priekšsēdētājai parakstīt 1. punktā noteikto līgumu.
4. Centrālās pārvaldes Nekustamā īpašuma nodaļai nodrošināt servitūta reģistrēšanu Rīgas rajona tiesā (zemesgrāmatā) un ar to saistītos izdevumus apmaksāt no nodaļas budžeta tāmes līdzekļiem.
5. Ar 1. punktā minētajā līgumā noteikto tiesību reģistrēšanu zemesgrāmatā atzīt par spēku zaudējušu starp pašvaldību un AS “Latvijas valsts meži” 2005. gada 7. februārī noslēgto līgumu Nr. 5.8.-1.1/12499/05/13 par reālservitūta nodibināšanu.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU